ROKOVACÍ PORIADOK
VÝBORU PRE CIVILNÉ NÚDZOVÉ PLÁNOVANIE

Bratislava 2002

Čl. 1
Postavenie a úlohy výboru

(1) Výbor Bezpečnostnej rady Slovenskej republiky pre civilné núdzové plánovanie (ďalej len “výbor”) je orgánom Bezpečnostnej rady Slovenskej republiky (ďalej len ”bezpečnostná rada”) v oblasti civilného núdzového plánovania. Výbor je zriadený na posudzovanie stavu koordinácie plánovania opatrení na zabezpečenie vnútornej bezpečnosti, ochrany obyvateľstva, ochrany ekonomiky,  na koordináciu požiadaviek na civilné zdroje pre podporu vojenských operácií a medzinárodnej spolupráce v oblasti civilného núdzového plánovania. 

(2) Výbor sa pri plnení úloh riadi všeobecne záväznými právnymi predpismi a uzneseniami bezpečnostnej rady.

Čl. 2
Pôsobnosť výboru

(1)	Výbor najmä

a)	podieľa sa na medzirezortnej koordinácii civilného núdzového plánovania,
b)	posudzuje a prerokúva požiadavky ministerstiev, ostatných ústredných orgánov štátnej správy, orgánov štátnej správy, štátnych orgánov a orgánov samosprávy uplatňované pri civilnom núdzovom plánovaní,   
c)	prerokúva materiály a pripravuje vecne príslušné stanoviská vzťahujúce sa k civilnému núdzovému plánovaniu a predkladá ich na rokovanie  bezpečnostnej rady,
d)	posudzuje a prerokúva návrhy všeobecne záväzných právnych predpisov na úseku civilného núdzového plánovania,
e)	posudzuje obsah a rozsah úloh civilného núdzového plánovania,
f)	posudzuje zásady tvorby dokumentov civilného núdzového plánovania a scenáre  krízových situácií ministerstiev, ostatných ústredných orgánov štátnej správy, orgánov štátnej správy, štátnych orgánov a orgánov samosprávy,

(2) Výbor vo svojej činnosti prihliada na odporúčania odborných orgánov a inštitúcií NATO a EÚ, ďalších medzinárodných organizácií, inštitúcií a využíva zahraničné skúsenosti a možnosti medzinárodnej spolupráce.

(3) Výbor pri plnení úloh v oblasti civilného núdzového plánovania využíva odborné poznatky a skúsenosti ministerstiev a ostatných ústredných orgánov štátnej správy, stanoviská vedeckovýskumných pracovísk a vysokých škôl i ďalších inštitúcií.

(4) Výbor pri plnení úloh spolupracuje s ostatnými výbormi bezpečnostnej rady.

Čl. 3
Zloženie výboru

(1) Výbor sa skladá z predsedu a ďalších 16 členov.

(2) Predsedom výboru je minister vnútra Slovenskej republiky;  ďalších členov výboru menuje a odvoláva predseda výboru na základe návrhu  vecne príslušných ministrov, vedúcich ostatných ústredných orgánov štátnej správy.

(3) Členmi výboru sú zástupcovia 

a)	Ministerstva vnútra Slovenskej republiky,
b)	Ministerstva zahraničných vecí Slovenskej republiky,
c)	Ministerstva obrany Slovenskej republiky,
d)	Ministerstva spravodlivosti Slovenskej republiky,
e)	Ministerstva financií Slovenskej republiky,
f)	Ministerstva životného prostredia Slovenskej republiky,
g)	Ministerstva školstva Slovenskej republiky,
h)	Ministerstva zdravotníctva Slovenskej republiky,
i)	Ministerstvo práce, sociálnych vecí a rodiny Slovenskej republiky,
j)	Ministerstva hospodárstva Slovenskej republiky, 
k)	Ministerstva pôdohospodárstva Slovenskej  republiky, 
l)	Ministerstva výstavby a regionálneho rozvoja Slovenskej republiky,
m)	Ministerstva dopravy, pôšt a telekomunikácií Slovenskej republiky,
n)	Správy štátnych hmotných rezerv Slovenskej republiky, 
o)	Úradu vlády Slovenskej republiky,
p)	Úradu jadrového dozoru Slovenskej republiky.

(4) Činnosť výboru riadi a za jeho činnosť zodpovedá predseda. 

Čl. 4
Práva a povinnosti členov výboru

(1)	Člen výboru je oprávnený

a)	dávať otázky členom výboru a všetkým osobám prizvaným na rokovanie výboru,
b)	predkladať návrhy na dopracovanie alebo úpravy predkladaného materiálu,  
c)	požiadať o zvolanie rokovania výboru alebo doplnenie programu na prerokovanie neodkladných záležitostí,
d)	navrhovať predsedovi výboru námety do plánu práce výboru na príslušný rok,

	(2) Člen výboru je povinný

a)	zúčastňovať sa osobne rokovania výboru,
b)	posudzovať materiály predkladané na rokovanie výboru, vyjadrovať sa k prerokúvaným bodom a zaujať svoje stanovisko,
c)	informovať svojho nadriadeného a členov vecne príslušných odborných pracovných skupín o záveroch z rokovania výboru.

Čl. 5 
Rokovanie výboru
	
(1) Rokovanie výboru zvoláva a vedie predseda, v čase jeho neprítomnosti ním poverený člen výboru. Pozvánku a materiály, ktoré budú predmetom rokovania, dostanú členovia najneskôr 10 dní pred rokovaním výboru. 

(2)	Na rokovaniach výboru sa zúčastňujú predseda, ďalší členovia výboru a tajomník výboru, pričom tajomník nemá hlasovacie právo. Účasť na rokovaní výboru je nezastupiteľná. Výbor si môže na rokovanie prizvať aj ďalších odborníkov v závislosti od  programu rokovania. 

(3) Výbor rokuje podľa potreby, najmenej raz za pol roka.

(4) Rokovanie výboru je neverejné, pokiaľ predseda nerozhodne inak. Informácie z rokovania výboru sa pre verejnosť a oznamovacie prostriedky poskytujú v súlade so všeobecne záväznými právnymi predpismi).

(5) Výbor je spôsobilý rokovať a uznášať sa, ak je na jeho rokovaní prítomná nadpolovičná väčšina jeho členov. Na prijatie uznesenia je potrebný súhlas nadpolovičnej väčšiny prítomných členov výboru. V prípade rovnosti hlasov rozhoduje hlas predsedu výboru. Uznesenia výboru sú záväzné pre všetkých členov výboru.

(6) Z rokovania výboru vyhotovuje tajomník zápis; tento zápis schvaľuje predsedajúci. Zápis sa zasiela všetkým členom výboru.

(7) Zápis z rokovania výboru obsahuje

a)	dátum, čas a miesto rokovania,
b)	program rokovania,
c)	zápis o účasti na rokovaní (prezenčná listina),
d)	stručný zápis prednesených ústnych informácií, návrhov a odporúčaní,
e)	stručný zápis z diskusie o prerokovaných bodoch programu,
f)	spôsob vyhodnotenia pripomienok, návrhov a odporúčaní,
g)	závery k prerokovaným bodom programu – stanoviská členov výboru,
h)	prípadné nesúhlasné stanoviská v doslovnom znení,
i)	čas ukončenia rokovania,
j)	podpisy predsedajúceho výboru a tajomníka,
k)	termín ďalšieho rokovania.

(8) Súčasťou zápisu sú návrhy materiálov, ktoré boli predmetom rokovania výboru.

(9) Činnosť výboru sa riadi plánom práce výboru na príslušný kalendárny rok, ktorý vypracúva sekretariát výboru. Tento plán sa prerokúva  a schvaľuje na zasadnutí výboru.

(10) Materiál určený na rokovanie výboru sa predkladá na sekretariát výboru v počte   18 výtlačkov, a to najneskôr 14 dní pred jeho prerokovaním. Ak materiál nadväzuje na predchádzajúce závery výboru, obsahuje tiež vyhodnotenie plnenia úloh, a prípadne aj návrh na doplnenie alebo zmenu týchto záverov.

Čl. 6
Sekretariát výboru

(1)	Sekretariát výboru plní úlohy spojené s organizačným, administratívnym a technickým zabezpečením činnosti výboru.

(2) Úlohu sekretariátu výboru plní útvar Ministerstva vnútra Slovenskej republiky určený jeho organizačným poriadkom. Vedúci tohto útvaru je zároveň tajomník výboru.

(3) Tajomníka výboru vymenúva a odvoláva predseda výboru.

Čl. 7

Odborné pracovné skupiny 

(1) Výbor si môže na základe návrhov členov výboru vytvárať na prípravu odborných podkladov a návrhov na zabezpečenie a riešenie hlavných úloh odborné pracovné skupiny. Členmi odborných pracovných skupín môžu byť zástupcovia príslušných ústredných orgánov štátnej správy a ostatných ústredných orgánov štátnej správy, ktorí sú členmi výboru alebo nimi určení zástupcovia. Činnosť pracovnej skupiny riadi určený člen výboru.

(2) Pracovné skupiny využívajú analýzy, návrhy a postupy riešenia vypracované príslušnými štátnymi orgánmi, ostatnými organizáciami a inštitúciami. 

Čl. 8
Záverečné ustanovenie

Tento rokovací poriadok nadobudne účinnosť odo dňa schválenia vo vláde Slovenskej republiky.